Tove Videbæk (KRF), 2000-05-09:
Når vi diskuterer menneskerettigheder også her i forbindelse med slutdokumentet fra Beijing, er det væsentligt at tænke på, at der skal lægges mere vægt på indholdet frem for rammen.
Med andre ord: I denne forbindelse er det utrolig vigtigt, at der gøres et konstant arbejde, for at løfter om ligestilling for begge køn og beskyttelse af deres rettigheder ikke ender som ren retorik.
Hvis vi i første omgang tager et kik på Danmark, betyder det, at løftet om ligestilling skal implementeres i den danske lovgivning og realiseres i ligestillingsarbejdet på alle niveauer i samfundet.
Kristeligt Folkeparti kan tilslutte sig, at regeringen skal forstærke indarbejdelsen af kønsaspektet i planlægningen og forvaltningen af udviklingsbistanden.
Kønsaspektet skal integreres i den politiske planlægning, og der skal herunder foretages analyse af konsekvenser for mænd og kvinder, inden beslutninger tages.
Megen kønsforskning viser, at kvinder og piger i ulandene er undertrykte både socialt og økonomisk.
Derfor er det så væsentligt, at Danmark bl.a. gennem udviklingsbistanden er med til at sikre, at der sker forbedringer for kvinder og piger.
De skal have nemmere adgang til vigtige ressourcer, sund ernæring, information om sundhed og adgang til uddannelse.
Kristeligt Folkeparti er enig i, at vi skal presse på og sikre, at kvinder får adgang til økonomiske ressourcer, herunder ejendomsret og kontrol over jord, adgang til kreditter og indflydelse på beslutningsprocesserne.
Kvinderådet har i en rapport i forbindelse med opfølgningsmødet på kvindekonferencen i år kaldt den danske indsats til bekæmpelse af den organiserede handel med kvinder for beskæmmende ringe.
Morten Kjærum fra Det Danske Center for Menneskerettigheder fastslår den 13. januar 1999 i Politiken bl.a., at vi som udgangspunkt har den opfattelse, at Danmark er et pænt land uden store problemer.
Derfor sker det tit, at vi lukker øjnene for problemer, især når det er et vanskeligt problem.
Og det er handel med kvinder.
Herhjemme er der dog små tegn på, at der er ved at ske noget på området.
Bl.a er en alfons nu blevet dømt, og Rigsadvokaten arbejder med et responsum om handel med udenlandske kvinder i Danmark.
Det er utrolig vigtigt, at der i et internationalt forum gøres en særlig indsats for at forhindre handel med kvinder.
Det er et meget udbredt problem i mange af ulandene, og der er millioner af ganske unge piger, der bliver ofre for denne forretning.
Det er afgørende at styrke disse børns og deres familiers situation generelt både økonomisk og socialt, så de
Samtidig er det også væsentligt i denne forbindelse, at piger på lige fod med drenge sikres muligheder for uddannelse. Omskæring af kvinder er en nedværdigende praksis, som er et overgreb, og som kan føre til forringet sundhedstilstand for de berørte piger.
Kristeligt Folkeparti mener, at Danmark bør gøre mere for at bekæmpe omskæring af kvinder i de danske programsamarbejdslande.
F.eks. kunne vi forlange, at programsamarbejdslandene skal udarbejde en årlig indberetning om, hvilke initiativer de vil sætte i gang mod denne praksis.
Endelig vil jeg slutte af med håbet om, at vi i Danmark fortsat må være et foregangsland med hensyn til arbejdet for, at kvinders rettigheder ikke bliver krænket hverken herhjemme eller internationalt.
Samtidig må vi i Danmark være aktive i arbejdet for at få flere lande til at vedtage og ikke mindst implementere konventionen om kvinders rettigheder.
Så Kristeligt Folkeparti kan støtte det fremsatte forslag til vedtagelse.